ചിറകുകള് വിടര്ത്തി അവര് പറന്നുയരട്ടെ , ഇന്ന് അന്താരാഷ്ട്ര ബാലികാദിനം ഇന്ന് ഒക്ടോബര് 11, ലോകത്താകെ ഇത് പെണ്കുട്ടികളുടെ ദിനമായാണ് അറിയപ്പെടുന്നത്. സ്ത്രീകളുടെ അവകാശങ്ങള്ക്കും ശബ്ദത്തിനും ക്ഷേമത്തിനുമായി ഈ ദിനം ആഘോഷിക്കുന്നു. പെണ്കുട്ടികളുടെ അവകാശങ്ങള് സംരക്ഷിക്കുന്നതിനും അവര് നേരിടുന്ന ലിംഗവിവേചനത്തിനെതിരെ ബോധവല്ക്കരണം നല്കുന്നതിനുമായി എല്ലാവര്ഷവും ഒക്ടോബര് 11ന് അന്താരാഷ്ട്ര ബാലികാദിനം International Day of the Girl Child ആയി ആചരിക്കുന്നു. 2012 മുതലാണ് ഐക്യരാഷ്ട്രസംഘടന ഇങ്ങനെയൊരു ദിനം ആചരിച്ചുതുടങ്ങിയത്. ഈ ദിവസം എല്ലാ രാജ്യങ്ങളിലും വിവിധ പരിപാടികള് സംഘടിപ്പിക്കാറുണ്ട്. 2011 ഡിസംബര് 19ന് ന്യൂയോര്ക്കിലെ യു.എന്. ആസ്ഥാനത്തു ചേര്ന്ന സമ്മേളനത്തിലാണ് പെണ്കുട്ടികള്ക്കായുള്ള അന്താരാഷ്ട്ര ദിനാചരണത്തിന്റെ പ്രമേയം അംഗീകരിച്ചത്. ഇന്ത്യയുടെ ആദ്യത്തെ വനിതാപ്രധാനമന്ത്രിയായി 1966ല് ഇന്ദിരാഗാന്ധി ചുമതലയേറ്റ ജനുവരി 24 ആണ് ദേശീയ പെണ്കുട്ടി ദിനമായി ഇന്ത്യ സ്വീകരിച്ചിരിക്കുന്നത്. 2008 മുതലാണ് ഇത് നിലവില് വന്നത്. ഇതൊരു പുരുഷാധിപത്യലോകമാണ് എന്നതിനാല്ത്തന്നെ വിദ്യാഭ്യാസം, ശാസ്ത്രം, സാഹിത്യം, മെഡിക്കല്, കല, സംസ്കാരം എന്നിവയില് തുല്യപങ്കാളിത്തം നല്കിയിട്ടും സ്ത്രീകളുടെ അവസ്ഥ ഇപ്പോഴും പലയിടങ്ങളിലും മോശം തന്നെയാണ്. അതിനാല്, ലോകമെമ്ബാടുമുള്ള സ്ത്രീകളുടെ അവകാശങ്ങളും ശബ്ദവും ഉയര്ത്തുന്നതിനായി ഒരു പ്രത്യേകദിനം ആഘോഷിക്കുമ്ബോള് ഈ ദിവസത്തിന്റെ പ്രാധാന്യം വളരെ വലുതാണ്.